CELEX: 32019D1592
Language: ro
Date: 2019-09-24 00:00:00
Title: Decizia de punere în aplicare (UE) 2019/1592 a Consiliului din 24 septembrie 2019 de autorizare a Portugaliei să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată

27.9.2019   
               
               
                  RO
               
               
                  Jurnalul Oficial al Uniunii Europene
               
               
                  L 248/67
               
            
         DECIZIA DE PUNERE ÎN APLICARE (UE) 2019/1592 A CONSILIULUI
         din 24 septembrie 2019
         de autorizare a Portugaliei să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
         având în vedere propunerea Comisiei Europene,
         întrucât:
         
                     (1)
                  
                  
                     Prin scrisoarea înregistrată la Comisie în data de 2 iulie 2018, Portugalia a solicitat o autorizare pentru introducerea unei măsuri speciale de derogare de la articolul 193 din Directiva 2006/112/CE pentru livrările de plută, lemn, conuri de pin și semințe de pin dulce nedecorticate, în cazul în care persoana căreia i se livrează bunurile respective este o persoană impozabilă care are sediul social, sediul fix sau reședința obișnuită în Portugalia și care efectuează operațiuni pentru care are dreptul să deducă în totalitate sau parțial taxa pe valoarea adăugată în amonte. Prin scrisorile înregistrate la Comisie în data de 27 noiembrie 2018 și în data de 19 martie 2019, Portugalia a transmis Comisiei mai multe informații.
                  
               
                     (2)
                  
                  
                     În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisorile din 27 martie 2019, cu privire la cererea depusă de Portugalia. Prin scrisoarea din 28 martie 2019, Comisia a înștiințat Portugalia că dispune de toate informațiile necesare pentru a examina cererea.
                  
               
                     (3)
                  
                  
                     Potrivit Portugaliei, nivelul de fraudă și evaziune fiscală în sectorul forestier din Portugalia este foarte ridicat. Acest lucru se datorează faptului că acest sector este dominat de un număr mare de mici producători și de numeroși recoltatori care vând mai departe materii prime către întreprinderi de prelucrare, fără a declara și a plăti TVA pentru respectivele vânzări. Natura pieței și a întreprinderilor implicate a condus la fraude în materie de TVA, pe care autoritățile fiscale portugheze le consideră dificil de abordat, în ciuda intensificării controalelor și a măsurilor deja adoptate. Pentru a combate această evaziune fiscală, Portugalia intenționează să introducă mecanismul de taxare inversă pentru livrările de plută, lemn, conuri de pin și semințe de pin dulce nedecorticate. Acest lucru ar transfera obligația de plată a TVA-ului către numărul mic de întreprinderi de prelucrare ușor de identificat. Portugalia consideră că astfel s-ar elimina acest tip de fraudă în materie de TVA și s-ar preveni pierderile de venituri din TVA.
                  
               
                     (4)
                  
                  
                     Prin urmare, Portugalia ar trebui să fie autorizată să introducă o măsură specială pentru o perioadă limitată, și anume până la 31 decembrie 2022.
                  
               
                     (5)
                  
                  
                     În general, derogările se acordă pe o perioadă limitată, pentru a se putea evalua dacă măsura specială respectivă este sau nu adecvată și eficace. Derogările oferă statelor membre timpul necesar până la expirarea măsurii speciale pentru a introduce alte măsuri convenționale pentru combaterea problemei respective, făcând astfel inutilă o prelungire a derogării. Derogările care permit utilizarea mecanismului de taxare inversă sunt acordate numai în mod excepțional pentru anumite domenii unde se produc fraude și constituie un mijloc de ultimă instanță. Prin urmare, până la expirarea măsurii speciale, Portugalia ar trebui să pună în aplicare alte măsuri convenționale pentru combaterea fraudei în materie de TVA în sectorul plutei, al lemnului, al conurilor de pin și al semințelor de pin dulce nedecorticate și, în consecință, nu ar trebui să mai fie necesară derogarea de la articolul 193 din Directiva 2006/112/CE în ceea ce privește astfel de livrări.
                  
               
                     (6)
                  
                  
                     Măsura specială nu va avea un impact negativ asupra resurselor proprii ale Uniunii provenind din TVA,
                  
               ADOPTĂ PREZENTA DECIZIE:
         
            Articolul 1
            Prin derogare de la articolul 193 din Directiva 2006/112/CE, Portugalia este autorizată să desemneze persoana impozabilă căreia îi sunt destinate livrările de plută, lemn, conuri de pin și semințe de pin dulce nedecorticate drept persoană obligată la plata TVA, în cazul în care este o persoană impozabilă care are sediul social, sediul fix sau reședința obișnuită în Portugalia și care efectuează operațiuni pentru care are dreptul să deducă în totalitate sau parțial TVA în amonte.
         
         
            Articolul 2
            Prezenta decizie intră în vigoare la data notificării.
            Se aplică de la 1 ianuarie 2020 și expiră la 31 decembrie 2022.
         
         
            Articolul 3
            Prezenta decizie se adresează Republicii Portugheze.
         
         
            Adoptată la Bruxelles, 24 septembrie 2019.
            
               
                  Pentru Consiliu
               
               
                  Președintele
               
               K. KULMUNI
            
         
         
            (1)  JO L 347, 11.12.2006, p. 1.